Stqarrija maħruġa mill-Kelliem għall-Affarijiet Barranin Carmelo Mifsud Bonnici Il-Partit Nazzjonalista jesprimi t-tħassib tiegħu għas-sitwazzjoni fl-Ukrajna, li qed tmur għall-agħar jum wara l-ieħor. Fil-ġimgħa li għaddiet, reġa' żdied it-tensjoni wara li l-Gvern tal-Ukrajna introduċa liġi ġdida li tipprova tillimita d-dritt leġittimu tal-pubbliku li jipprotesta. Ilbieraħ, il-mezzi tax-xandir internazzjonali rrappurtaw li minn tal-inqas erba' persuni nqatlu fil-protesti, filwaqt li mijiet ta' persuni oħra sfaw midruba. Il-Partit Nazzjonalista jikkundanna bil-qawwa kollha l-vjolenza u miżuri oħra anti-demokratiċi li qed jirrikorri għalihom il-Gvern tal-Ukrajna kontra l-poplu tiegħu stess. Il-poplu tal-Ukrajna, bħal kull poplu ieħor fi stat demokratiku, għandu jingħata l-libertà kollha li jesprimi lilu nnifsu fejn ma jaqbilx mal-Gvern tiegħu. Filwaqt li jesprimi s-solidarjetà tiegħu mal-poplu tal-Ukrajna, il-Partit Nazzjonalista jappella lill-Gvern tal-Ukrajna biex iwarrab il-miżuri ripressivi li qed juża u jdur għad-djalogu sinċier mal-partiti tal-Oppożizzjoni u mal-poplu tal-Ukrajna kollu kemm hu, biex isib triq 'il quddiem. Uffiċċju Informazzjoni Partit Nazzjonalista
Il-Partit Nazzjonalista jikkundanna l-miżuri anti-demokratiċi u l-vjolenza fl-Ukrajna